Grunnskóli Hornafjarðar sótti um að gerast heilsueflandi skóli haustið 2010 . Undirbúningur stóð yfir veturinn 2010 -2011 og hófst vinnan haustið 2011 . Heilsueflandi grunnskóli er afurð þróunarstarfs milli fjölmargra hagsmunaaðila og heldur landlæknisembættið utan um verkefnið á Íslandi . Skólinn er þess vegna kjörinn vettvangur til að hvetja til heilsueflingar og heilbrigðra lifnaðarhátta meðal barna á skólaaldri . Nær öll börn og unglingar á aldrinum 6 – 16 ára verja verulegum hluta tíma síns í skólanum . Á þessu skeiði ævinnar læra þau um holla lífshætti , öðlast margvíslega þekkingu og temja sér hátterni sem hefur áhrif á heilsu þeirra síðar á ævinni . Almennt má segja að sjónir manna beinist æ meira að skólunum því það eru menntastofnanir þar sem heilsuefling getur skipt verulegu máli . Skólinn þarf að setja sér stefnu í heilsueflingarmálum þannig að kennarar , foreldrar , nemendur og aðrir sem taka þátt í skólastarfinu hafi í höndum traustar leiðbeiningar og geti gripið til aðgerða í þeim málum . Áhersluþættir heilsueflandi grunnskóla . Áhersluþættir heilsueflandi grunnskóla eru átta og eru eftirfarandi . Nemendur , mataræði / tannhirða , lífsleikni , heimili , nærsamfélag , hreyfing / öryggi , geðrækt , starfsfólk . Á undanförnum árum hafa allir þættirnir verið teknir fyrir og nú er komið að þeim síðasta , starfsfólki . Veturinn 2019 - 2020 verður lögð áhersla á starfsfólk . Ýmis vinna mun þó einnig fara fram sem tengist heilsueflingu nemenda svo sem umræða um hreyfingu , hollt mataræði , svefn og heilbrigðan lífstíl yfirleitt .